Vijest da je i drugi pacijent obolio od koronavirusa danas je na N1 televiziji komentirao Ivan Đikić, jedan od najuglednijih hrvatskih znanstvenika i član Američke akademije znanosti i umjetnosti. „Drago mi je vidjeti da je u Hrvatskoj prvi odgovor na dva potvrđena slučaja korona virusa bio stručan, profesionalan i ozbiljan”, kazao je Đikić, koji se u program uključio putem Skypea iz Španjolske. Dodao je kako misli da hrvatske vlasti čine sve što mogu u datim okolnostima. „Nemamo lijekova, cjepiva, ili drugih načina da spriječimo djelovanje virusa, tako da je izoliranje nosilaca virusa jedini način da se spriječi njegovo širenje”, kazao je znanstvenik.

Još je jednom ponovio kako rješenje problema nije zatvaranje državnih granica, barem dok ne bude proglašena globalna pandemija, dodavši kako bi to samo izazvalo paniku. „Korona virus je sličan virusu gripe. Širi brzo, ali kod populacije nastaje imunitet, a na virus djeluju i vremenski uvjeti, što se već događa u Kini, pa vjerujem da će koronavirus prije ili kasnije nestati”, predviđa Đikić. Istaknuo je da se moram naviknuti na to da će se u budućnosti pojavljivati slični virusi, što je posljedica klimatskih promjena.

Đikić je zadovoljan hrvatskim sustavom

Situacija će se znatno popraviti kada znanstvenici razviju cjepivo za koronavirus, kazao je Đikić, istaknuvši da su cjepiva najefikasniji način borbe protiv virusa. Znanstvenik je na kraju javljanja još jednom kazao kako sustav u hrvatskoj funkcionira, pa nema razloga za paniku. „U kontaktu sam s kolegama u Hrvatskoj, i drago mi je vidjeti da su dobro organizirani i pametno postupaju. Mogu samo pohvaliti njihove dosadašnje reakcije. Nadam se da su građani svjesni toga da mogu imati povjerenja u zdravstveni sustav”, zaključio je Đikić.

Ivan Đikić je umirujuće poruke poslao i jučer, kada je rekao da se svijetom proširila prevelika panika zbog novog koronavirusa, koji je usporedio s gripom i pojavom SARS-a, objasnivši da je smrtnost od novog virusa relativno niska te da posljedicama bolesti uglavnom podliježu stariji i ljudi slabijeg imunološkog sustava. “Kad se pojavi, oboli mnogo ljudi, no s vremenom sam nestane. Koliko će trajati, ovisi o broju ljudi koji su ga preboljeli i koji se mogu inficirati. Tako će biti i s korona virusom”, govori napominjući kako se trenutno radi na lijeku, ali i dodajući kako ga zasigurno neće biti idućih šest mjeseci.